
ועדת הפנים והגנת הסביבה
21/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 353>
מישיבת ועדת הפנים והגנת הסביבה
יום שני, כ"ג בתמוז התשע"ד (21 ביולי 2014), שעה 12:30
<סדר היום:>
<הצעת חוק הרשות הארצית לכבאות והצלה (תיקון מס' 2), התשע"ד-2014>
נכחו:

<חברי הוועדה:> 
דוד אזולאי -  מ"מ היו"ר
<מוזמנים:> 
	קרן גלאון
	–
	סגנית יועמ"ש הרשות הארצית לכבאות והצלה, המשרד לביטחון פנים

	אפרת לישפיץ
	–
	ע' יועמ"ש, המשרד לביטחון פנים

	יצחק שמעוני
	–
	אגף בטיחות אש וחקירות, המשרד לביטחון פנים

	דודו אטדגי
	–
	חבר מזכירות, ארגון הכבאים בישראל

	נאוה בוקר
	–
	פעילת כבאות ארצית


<ייעוץ משפטי: >
עידו בן יצחק
<מנהלת הוועדה:>
לאה קריכלי
<רישום פרלמנטרי:>
אסתר מימון
<הצעת חוק הרשות הארצית לכבאות והצלה (תיקון מס' 2), התשע"ד-2014>
<היו"ר דוד אזולאי:>

רבותי, צהרים טובים לכולם, אני פותח את ישיבת ועדת הפנים והגנת הסביבה. על סדר-היום הצעת חוק הרשות הארצית לכבאות והצלה (תיקון מס' 2), התשע"ד-2014, יוזם החוק – עבדכם הנאמן, חבר הכנסת דוד אזולאי. 
לפני שניגש לדיון הזה אני רוצה קודם כול מכאן לחזק את חיילי צה"ל ולאחל להם בעזרת השם שיצאו בשלום ויגיעו לביתם שלמים ובריאים כולם, ללא יוצא מן הכלל. אני רוצה להשתתף בצערן של כל המשפחות ששכלו את ילדיהן ואני מאחל ברכת רפואה שלמה לכל הפצועים.

בהזדמנות הזאת שאנחנו עוסקים בענייני כבאות, אני רוצה לשגר מכאן לכל שירותי הכבאות במדינת ישראל: אנחנו מצדיעים לכם על העבודה הנפלאה שאתם עושים. בוודאי בימים כתיקונם אתם עושים עבודה מצוינת וגם בימים הללו אתם עושים מלאכת קודש, בעיקר באזורים של האזרחים, ורק מי שיודע ומכיר וראה את העבודה הנפלאה שאתם עושים יודע על מה אני מדבר.

אני רוצה מכאן גם לשגר תנחומים למשפחת ברסנו מנהריה, שהאב, גילי, משרת בשירותי הכבאות בגליל המערבי, על הנפילה של הבן, הדר ברסנו, השם ייקום דמו ודמם של כל החללים האחרים. שלא נדע צער ושהשם יאמר לצרותינו די.

רבותי, אני פותח את הדיון. המטרה של החוק הזה זה בעיקר לתקן תיקונים כתוצאה מיישום החוק לשירותי הכבאות. בחוק הגדול שחוקקנו כאן לפני שנתיים, תוך כדי דיון נתגלו פה כמה דברים שדיברנו עליהם בנושא האגרות. לא ארחיב כרגע בנושא הזה. 
אני רוצה להודות לצוות המשפטי ובמיוחד לעידו שכבר הכינו חקיקה ואני מקווה שעוד השבוע זה יונח על סדר-היום על מנת שבמושב הבא נוכל לקיים דיון באותן לקונות שאנחנו מגלים בחוק. אני מקווה שבמשך הזמן נוכל לעשות את כל התיקונים הנדרשים בחוק הזה.
אנחנו עוסקים היום באחד מהתיקונים שאומר שהחוק בא להסדיר הוראות הנוגעות לבטיחות אש והצלה. לא רק זה, אלה דברים שלא היו כתובים בחוק ונדרשנו להכניס את זה בחקיקה. הוספנו שהשר לביטחון פנים, שהוא הממונה על שירותי הכבאות, יוכל להתקין תקנות כלליות בנושא בטיחות אש והצלה לגבי הנכסים ולא רק תקנות בענייני אמצעי בטיחות אש והצלה בנכסים.
לפני שאני אתן לייעוץ המשפטי של הוועדה, אם יש מישהו שרוצה להתייחס לנושא הזה, בבקשה. עידו.
<עידו בן יצחק:>
אני אקרא את הצעת החוק.
הצעת חוק הרשות הארצית לכבאות והצלה (תיקון מס' 2), התשע"ד–2014.
	תיקון סעיף 4
	1.
	בחוק הרשות הארצית לכבאות והצלה, התשע"ב–2012‏ (להלן – החוק העיקרי), בסעיף 4(ב), אחרי פסקה (6) יבוא: 

	
	
	"(6א)
תקדם הסדרת הוראות הנוגעות לבטיחות אש והצלה;".

	תיקון סעיף 42
	2.
	בסעיף 42(א)(1) לחוק העיקרי, במקום "התקנתם של אמצעי בטיחות אש והצלה בנכסים לסוגיהם" יבוא "סידורי בטיחות אש והצלה בנכסים לסוגיהם, לרבות התקנתם של אמצעי בטיחות אש והצלה בנכסים כאמור".


<היו"ר דוד אזולאי:>
תודה רבה. יש עוד מישהו שרוצה להעיר או שאפשר לגשת להצבעה? נעמיד את הצעת חוק הרשות הארצית לכבאות והצלה (תיקון מס' 2), התשע"ד–2014 להצבעה לקראת הקריאה השנייה והשלישית. אין מתנגדים. מי בעד?
הצבעה

בעד – פה אחד
הצעת חוק הרשות הארצית לכבאות והצלה (תיקון מס' 2), התשע"ד–2014 אושרה ותעלה לקריאה השנייה ולקריאה השלישית.
<היו"ר דוד אזולאי:>
ברור שזה פה אחד תרתי משמע. הצעת החוק התקבלה ועוברת למליאה לקריאה שנייה ושלישית. תודה רבה לכולם. הישיבה נעולה.

<הישיבה ננעלה בשעה 12:42.>
